TRCโรดโชว์มาเลย์ฉลุย
นักลงทุนต่างชาติฟันธงราคาหุ้นยังถูกให้้เวลา&#8216;สถาบันในนอก&#8217;รู้จักบริษัท
6 พ.ค. 2556

นักลงทุนต่างชาติฟันธงราคาหุ้นยังถูกให้้เวลา‘สถาบันในนอก’รู้จักบริษัท
“TRC คุยผลสำเร็จโรดโชว์เมืองนอกครั้งแรกหลังย้ายเข้าSET ต่างชาติมองว่าราคาหุ้นยังถูก 
นายภาสิต ลี้สกุล กรรมการ บริษัททีอาร์ซี คอนสตรัคชั่น (TRC) เปิดเผยถึงผลการไปนำเสนอข้อมูล (โรดโชว์)ที่ประเทศมาเลเซียกับบริษัทหลักทรัพย์ (บล.) โอเอสเค (ประเทศไทย) เมื่อวันที่ 25 เม.ย.ที่ผ่านมาว่า ได้รับการตอบรับเป็นอย่างดีจากนักลงทุนสถาบันหรือกองทุนในมาเลเซียที่มีกำหนดเข้าพบทั้งหมด 30 กองทุน และพบแบบตัวต่อตัว 1 กองทุน 
การโรดโชว์ครั้งนี้เป็นครั้งแรกที่ให้ข้อมูลกับนักลงทุนต่างประเทศ หลังจากที่บริษัทเพิ่งย้ายเข้ามาซื้อขายบนกระดานตลาดหลักทรัพย์แห่งประเทศไทย หรือ SET เมื่อวันที่ 23 เม.ย.ที่ผ่านมา 
นายภาสิต กล่าวว่า คำถามส่วนใหญ่จะเน้นสอบถามถึงปัจจัยพื้นฐาน ซึ่งจะสะท้อนว่าบริษัทมีแผนธุรกิจไปในทิศทางไหน มีจุดแข็งด้านใดและมีการวางแผนระยะยาวที่จะรับมือกับความเสี่ยงที่จะเกิดขึ้นในอนาคตอย่างไรบ้างซึ่งคำถามผิดกับที่ผ่านมาลักษณะส่วนใหญ่มักถามถึงเป้าหมายทางด้านตัวเลข เช่น อัตราการเติบโตหรือรายได้ของบริษัทปีนี้ 
“บริษัทให้ข้อมูลว่าบริษัทมีจุดแข็งตรงที่สร้างฐานลูกค้าที่มีตลาดเฉพาะทาง โดยเฉพาะการวางระบบท่อก๊าซ หรือออกแบบและรับเหมาวิศวกรรมเฉพาะทางมานาน โดยมีนโยบายรักษาอัตราหนี้สินต่อทุน (ดี/อี) ไม่ให้เกิน 1 เท่า ซึ่งดีกว่าระดับอุตสาหกรรม และมีอัตราผลตอบแทนเงินปันผลเสมอมาในระดับปีละ 23%” สำหรับแนวโน้มธุรกิจก็จะเป็นผู้ลงทุนในธุรกิจพลังงานทดแทน ส่วนงานภายในประเทศยังสามารถรองรับงานที่เกิดขึ้นจากแผนการลงทุนโครงสร้างพื้นฐาน 2ล้านล้านบาท ซึ่งบริษัทยังไม่นับรวมในแผนการเติบโตของบริษัท
นายภาสิต กล่าวต่อว่า นักลงทุนที่รับฟังส่วนใหญ่ชื่นชอบที่บริษัทมีความชำนาญเฉพาะทางและมีสภาพคล่องทางการเงิน ที่สำคัญคือมองว่าราคาหุ้นบริษัทยังถูกมากเมื่อเทียบกับบริษัทที่อยู่ในระดับเดียวกัน แต่ก็ไม่ได้คาดหวังว่ากองทุนเหล่านี้จะเข้ามาลงทุนในบริษัททันที เนื่องจากยังเป็นช่วงเริ่มต้นที่ TRC ต้องใช้เวลาในการแนะนำตัวกับนักลงทุนมากขึ้นโดยเฉพาะนักลงทุนสถาบันทั้งในประเทศและต่างประเทศ 
ทั้งนี้ บริษัทที่ร่วมเดินทางไปกับโอเอสเคในครั้งนี้ยังประกอบด้วยบริษัทขนาดใหญ่มูลค่าหลักทรัพย์ตามราคาตลาด (มาร์เก็ตแคป) ที่ 6,000 ล้านบาทขึ้นไป ทั้งบริษัท อนันดา ดีเวลลอปเม้นท์ (ANAN) บริษัท แสนสิริ (SIRI) บริษัทโทรีเซนไทย เอเยนต์ซีส์ (TTA) TRCมีมาร์เก็ตแคปอยู่ที่ 4,800 ล้านบาทราคาหุ้น TRC เมื่อวันศุกร์ที่ 3 พ.ค.ที่ผ่านมา ปิดที่ 7.25 บาท ลดลง 0.25 บาท หรือลดลง 3.33% เป็นไปตามภาวะตลาดโดยรวม